
Dacă despre întâlnirea dintre părintele Benedict Ghiuş şi Olga Greceanu 
stau mărturie manuscrisele ei aflate în arhiva “Benedict Ghius” , despre 
întâlnirea ei cu stareţul de la Sîmbăta de Sus nu avem decât un mic 
indiciu strecurat de Părintele Arsenie Boca într-una din predicile sale de 
la Mânăstirea Prislop (Silvaşu de Sus). 
Este destul de plauzibil să plasăm întâlnirea Olgăi Greceanu (1890-16 
nov. 1978) cu părintele Benedict Ghiuş în perioada celor câţva ani  în 
care Sandu Tudor (martir al închisorilor comuniste, călugărit în 1948 la 
M-rea Antim cu numele de Agaton) a organizat conferinţele aşa 
numitului grup al “Rugului Aprins”, arestat zece ani după încetarea 
activităţii sale, în virtutea principiului de bază al injustiţiei comuniste: 
legea penală pedepseste retroactiv fapte, care la data săvârşirii lor, nu 
erau considerate ca infractiuni. 
Încă din 10 ianuarie 1945 directorul ziarelor Adevărul şi 
Dimineaţa (1) scria că “principiul neretroactivităţii” nu trebuie luat în 
seamă, fiind o “ficţiune juridică” (v. E. Socor în “Curierul”, apud. Gh. 
Vlăduţescu, Neconvenţional, despre filozofia românească, Bucureşti, 
2002, p.175). 
In 1949, la o slujbă despre Învierea fiului văduvei din Nain, Părintele 
Arsenie Boca face o referire la una dintre conferinţele Olgăi Greceanu 
din perioada Rugului Aprins (1945-1948) fără a o numi în mod explicit. 
Că este vorba de Olga Greceanu am putut constata după citirea mss. 830 
- pe care celebra conferenţiară l-a incredinţat, împreună cu alte zeci de 
manuscrise, Părintelui Benedict Ghiuş. Manuscrisul nr.830 a fost 
publicat de Părintele Ignatie Grecu în volumul Olgăi 
Greceanu, Meditaţii la Evanghelii(2). 
Poate unii cititori au sesizat că unul dintre evenimentele editoriale ale 
anului 2010 a fost apariţia acestei cărţi cu 47 de predici ţinute prin 
bisericile bucureştene de Olga Greceanu (1890-1978)  care avea 
îngăduinţa a doi Patriarhi (Nicodim Munteanu si Justinian Marina) să 
vorbească în public despre Evanghelii. La fel, evenimentul editorial care 
a marcat trecerea anului 2012 a fost - cu siguranţă - publicarea (după 
jumătate de secol!) aDicţionarului biblic scris de Olga Greceanu (3) pe 
2230 de file, eveniment editorial de care nu stim însă cine s-a putut 
bucura, dat fiind ca preţul celor trei volume (vol. I, A-E; vol. II, F-M, 
vol. III, N-Z) este de 856,50 (peste opt milioane de lei vechi!). 
Spre a fi ferit de confiscarea sa de către Securitate, manuscrisul cel 
voluminos al dicţionarului cuprinzând 500 de desene ale faimoasei 
artiste şi 1400 de articole se pare că a ajuns la Patriarhul Justinian în 
1963, când Benedict Ghius era fără de vina dupa gratii, arestat în lotul 
Rugului Aprins. Pe aceleasi considerente a ajuns in Biblioteca 
Patriarhiei (la început prin filozoful Alexandru Dragomir, apoi printr-un 
preot de la Biserica Oţetari) biblioteca religioasă a filozofului Mircea 
Vulcănescu, asasinat in octombrie 1952 în închisoarea unde avea să fie 
omorât şi Sandu Tudor, zece ani mai târziu. 
In Meditaţii la Evanghelii (Ed. Sofia, Bucureşti, 2010) s-au publicat 
treizecişişapte de predici ale Olgăi Greceanu păstrate de Părintele 
Benedict Ghiuş şi zece predici rămase în arhiva Olgăi Greceanu. 
Manuscrisul nr. 830 poartă titlul Cele trei învieri şi explicaţia lor 
simbolică  şi se poate citi la p.88-91. Autoarea observă că cele trei 
minuni de înviere (a fiicei lui Jair, a fiului văduvei din Nain şi a lui 
Lazăr) sînt realizate de Iisus în chip diferit, că ele se doesebesc între ele 
ca timp, ca loc şi ca situaţii, având fiecare sensul ei simbolic, de care 
apoi l-a detaliat. 
Cum este mai greu de crezut că manuscrisul nr. 830 al Olgăi Greceanu a 
ajuns să fie citit de Părintele Arsenie Boca, si cum din dosarul de 
Securitate al faimosului stareţ de la Sâmbăta de Sus s-a aflat că acesta a 
făcut câteva drumuri prin capitală însoţind-o pe Domniţa Ileana, putem 
mai degrabă presupune că stareţul Mânăstirii Brâncoveanu a ajuns şi el 
la Mânăstirea Antim când, în cadrul conferinţelor grupării “Rugului 
Aprins”, a vorbit Olga Greceanu. Probabil chiar despre Cele trei învieri. 
Antonie Plămădeală îşi amintea cum Părintele ieromonah Arsenie Boca 
(cel care a prorocit instaurarea terorii comuniste precum şi schimbarea 
de regim din dec. 1989 spunând că “şerpi veninoşi vor stăpâni ţara multă 
vreme”) ţinea la Sâmbăta de Sus “conferinţe de iniţiere creştină şi de 
iniţiere în rugăciunea [isihastă] în paralel cu cei din Bucureşti” 
(Amintirile Mitropolitului A. Plămădeală, Ed. Cum, Bucuresti, 1999). 
Era perioada în care “reînviase, cu viaţa şi cu propăvăduirea, duhul 
Filocaliei (4) în viaţa poporului nostru” (D. 
Stăniloaie, Prefaţă şi Dedicaţie în vol. al III-lea al Filocaliei, Sibiu, 
Tipografia Arhidiecezană, 1948). 
După zece ani de reconstrucţie a Mânăstirii Brâncoveanu adus de 
Mitropolitul N. Bălan în decembrie 1948 la Mânăstirea Prislop aflată în 
ruină, părintele Arsenie spusese în 1949 la predica sa despre fiul văduvei 
din Nain că “cineva a băgat de seamă că Iisus a înviat cei trei morţi aşa: 
pe unul în casă, pe al doilea în drum spre groapă şi pe al treilea din 
groapă, după patru zile” (v.Părintele Arsenie Boca, Viaţă şi viaţă 
veşnică în vol.“Cuvinte vii”, Deva, 2006, p.124), lăsând a se înţelege că 
este vorba de Olga Greceanu: 
Dar, spre deosebire de Olga Greceanu interesată de gândirea simbolică 
ascunzând semnificaţia diferită a celor trei învieri, Părintele Arsenie îşi 
continuă predica din 10 octombrie pe ideea că Iisus “Putea să oprească 
moartea”. Fiindcă la noi Iisus a venit “cu propria sa înviere din morţi” 
(Viaţă şi viaţă veşnică). dar ca El n-a vrut învierea trupului, ci învierea 
sufletului 
Scos în mod abuziv din preoţie în mai 1959 de cei care l-au tot închis 
{(fără verdictul niciunui proces) în iulie 1945, în 1946, apoi trei luni în 
perioada Sfintelor Paşti 1948 - august 1948, l-au închis abuziv 
paisprezece luni la Canalul Morţii între ianuarie 1951şi martie 1952, l-au 
anchetat de Rusalii 1953, l-au arestat şi schingiuit şase luni între 20 sept. 
1955 şi aprilie 1956, l-au anchetat în toamna anului 1963 şi l-au chinuit 
de câte ori au poftit fără să dea socoteală la nimeni}, părintele Arsenie 
Boca a prevăzut prigoana şi moartea martirică (4) pe care avea să le 
îndure din partea regimului de teroare exercitată fără pauză de ideologii 
comunismului prin politia politică. 
In acel text în care face referire la conferinţa Olgăi Greceanu despre cele 
trei minuni de înviere, Părintele Arsenie Boca (1910-28 nov. 1989) a 
mai consemnat că Iisus n-a oprit de tot moartea fiicei lui Jair, a fiului 
văduvei din Nain şi a lui Lazăr, că ei mai pe urmă, după nişte ani, au 
murit. Fiindcă nu o înviere la viaţa obişnuită dorea Iisus, ci  o înviere 
fără de moarte, o inviere a sufletului, ca urmare a unei transformări 
profunde, prin “convertirea omului la Dumnezeu” (Parintele Arsenie 
Boca, Cuvinte vii, p.124). Unei măicuţe suferinde, Părintele i-a scris că 
“prin secetă sufletească au trecut şi sfinţii, a trecut şi Iisus pe Cruce, 
când a zis despre părăsire, dar nimeni n-a fost părăsit. Uscăciunea 
sufletească nu e o deznădejde, ci e una din nevoinţele cele fără de voie” 
(Alte mărturii despre Părintele Arsenie Boca, vol. III, Făgăraş, Ed 
Agaton, 2008, p. 106). Olga Greceanu, căreia nici un istoric de artă 
televizat în comunism  si nici un post de Radio nu i-a anunţat trecerea pe 
tărâmul de dincolo (cu pensula în mână, la 16 nov. 1978), se pare că a 
fost dăruită cu o credinţă lipsită de momente de “uscăciune sufletească”. 
Trecută de optzeci de ani, pictoriţa făcea “în agora” educaţie religioasă 
(într-o perioadă agresiv atee), prin exemplul momentelor ei de extaz în 
rugăciune. Atunci faţa îi radia de fericire. Se ruga în genunchi, spijinită 
de un copac din marginea trotoarului, în mijlocul capitalei, vara, pe 
bulevardul I.G.Duca pe care studenţi în vacanţă mergeau spre Gară. 
Poate mai mult de aceea, decât din cauza subiectului picturilor ei 
monumentale, ideologii comunişti au folosit mult var să-i acopere 
frescele din gara Băneasa (fostă Mogoşoaia), de la Primăria Banu Manta 
sau de la Primăria Amzei. 
  
Note: 1. Fiul lui Emanuel Socor (director şi coproprietar al ziarelor 
“Adevărul” şi “Dimineaţa”), Matei Socor devenise director al 
Radiodifuziunii Române. Desigur după îndepărtarea poetului Vasile 
Voiculescu, devenit martir al închisorilor comuniste, arestat în lotul 
Rugului Aprins. 
  
2. Olga Greceanu, Meditaţii la Evanghelii, Ed. Sofia, Bucureşti, 2010, 
sub îngrijirea probabilă a călugărului Ignatie Grecu de la Mânăstirea 
Cernica; prefaţă, date bibliografice şi referinţe critice de prof. univ.dr. 
Adina Nanu. 
  
3.Olga Greceanu, Mărturie în cuvânt şi chip. Vocabular al credinţei şi 
vieţii spirituale (3 vol.), Bucureşti, Ed. Institutului Biblic, 2012; 
ingrijitori pr.Policarp Chiţulescu, pr. prof. Ioan Chirilă si Iuliana 
Mateescu; Preţul:  856,50 lei noi. 
  
4. Emil Cioran se extaziase (pe bună dreptate!) de frumuseţea 
traducerii Filocaliei (vol I-IV, Sibiu, 1946-1948). La zece ani după 
apariţia primelor patru volume, Andrei Scrima vorbea de ele la Paris, 
într-un interviu publicat de Oliver Clement. Dar abia după trei decenii s-
a îngăduit publicarea la Bucureşti a următoarelor patru volume 
(Filocalia, vol. V-VIII, Bucureşti, 1976-1979). Într-o scrisoare Cioran 
aducea laude în exclusivitate profesorului Dumitru Stăniloaie (1903-
1993) pentru reuşita stilistică a traducerii. În cripto-comunismul de după 
nouăzeci s-a început re-editarea primelor patru volume (în 1992, 
la  Editura Harisma) fără retipărirea prefeţelor din 1946-1948, ca nu 
cumva să fie menţionat numele Părintelui Arsenie Boca, traducătorul lui 
Ion Scăraru (la 25 de ani) şi, desigur, spre a fi ferită de difuzare 
adevărata istorie a traducerii Filocaliei, aşa cum apare ea povestită la 
Sibiu de prof. Stăniloaie. După împuşcarea lui Ceauşescu din dec.1989, 
într-un interviu, D. Stăniloaie îşi amintea că în tinereţe Arsenie Boca 
stătea la Sibiu, “luni de zile”, la el. Faptul este consemnat şi în prefaţa 
volumului III, unde precizează că primele patru volume ale Filocaliei au 
apărut (între 1946 şi 1948) datorită “stăruinţei Părintelui Arsenie, care a 
stat lângă mine [începând din iarna anului 1943-1944] tot timpul 
traducerii” (D. Stăniloaie, “Cuvânt înainte” în Filocalia, vol. III, Sibiu, 
1948). În acel interviu de după 1990 el îşi aminteşte de puternica 
personalitate a celui care a “reînviat cu viaţa şi cu propăvăduirea 
duhul Filocaliei în viaţa religioasă a poporului nostru” (op. cit.). 
descriindu-l ca pe un om care “avea ceva atractiv, puternic”, 
impresionând “prin forma hotărâtă a lui de a fi. Era un dar al lui. Parcă 
era o piatră, o stâncă” (D. Stăniloaie, interviu după 1990). Nichifor 
Crainic este descris prin opoziţie, ca un om “foarte deschis, 
comunicativ” (ibid.).  
Iată fragmentul din scrisoarea lui Cioran inclus de fiica profesorului 
Stăniloaie printre amintirile sale (ed. II-a, 2010, p. 318) cam deformate 
de trecerea anilor: “Doamne, ce limbă curat românească! E o încântare. 
Ce plastic sună această limbă a ceasloavelor şi a rugăciunilor. Ca 
zugrăveala de pe pereţii bisericilor, plină de culoare şi de forţă de 
expresie! Părinte Stăniloaie, ai ales exact limbajul care trebuia pentru 
asemenea lucrare”(v. scrisoarea lui E. Cioran în vol.: L. Stăniloaie 
Ionescu, Lumina faptei din lumina cuvântului. Împreună cu tatăl meu, 
Bucureşti, ed. II-a revăzută, 2010, p.318). Desigur că Emil Cioran nu 
avea de unde să ştie că stilizarea primelor patru volume 
ale Filocaliei (apărute între 1946 şi 1948 - datorită “stăruinţei Părintelui 
Arsenie” (D. Stăniloaie, “Cuvânt înainte” în Filocalia, vol. III, Sibiu, 
1948) -, fusese opera a doi mari poeţi: În cea mai mare parte, stilizarea 
era opera Zoricăi Laţcu/ Maica Teodosia, poetă mistică de mare talent 
care avea chilia ei la M-rea Brâncoveanu (v. mărturiile Aspaziei Oţel 
Petrescu din ian. 1948). Dar o contribuţie la “limba curat românească, 
plină de culoare şi forţă de expresie” avusese şi fostul profesor de 
mistică, poetul Nichifor Crainic (membru al Academiei Române) ascuns 
de Părintele Arsenie Boca la Mânăstirea Brâncoveanu din iarna anului 
1944 până în primăvara lui 1945 (v. N. Crainic, Memorii, vol. II, p.)}, 
Maica Teodosia (poeta Zorica Laţcu) povestea că “în perioada în care 
Părintele Arsenie Boca împreună cu părintele D. Stăniloaie traducea 
Filocalia, dânsa ajuta la traducere, stilizând textul” (v. Maica Adriana –
Schitul Cornet, în vol. Mărturii din Ţara Făgăraşului despre Părintele 
Arsenie Boca, Făgăraş, Ed. Agaton, 2004, p.78). 
  
4. Iată din înregistrarea Părintelui Pantelimon în care se povesteşte 
moartea martirică a Părintelui Arsenie Boca: “ În 1989 părintele Arsenie 
spunea celor apropiaţi: „nu mă mai vedeţi în curând că aştia mă 
termină‟. (..). Ultimele momente şi le-a petrecut  la Sinaia. Trebuie 
neapărat să scrieţi asta. Am fost la el împreună cu parintele Dometie care 
a fost ţinut acolo cam o săptămână si nu i-au dat voie să vorbească cu el. 
Maica de acolo ne spunea că e la Drăgănescu. Părintele Arsenie avea 
însă un căţel mic, flocos, negru. Unde era părintele, acolo era şi căţelul. 
Când am văzut căţelul, mi-am dat seama că este acolo. În cele din urmă 
ni s-a spus că este bolnav şi că nu poate vedea pe nimeni. I se poate 
trimite doar un pomelnic sau o scrisoare… După trei zile ni s-a spus că a 
murit părintele. L-au adus şi era aşa cum era: TORTURAT şi CHINUIT. 
/…/ Nu mi-e frică să spun adevărul, chiar dacă unii mai vor să ascundă 
acest lucru. Puteţi fi şi un om trimis de cei care l-au torturat şi acum vor 
cu orice preţ să ascundă adevărul. Eu spun adevărul pe faţă, pentru că 
mulţi îl ştiu, dar nu îl spun” (Părintele Pantelimon de la M-rea Ghighiu, 
înregistrare din toamna anului 2007). După difuzarea pe internet a 
acestui pasaj, bătrânul părinte Pantelimon a fost mutat de la M-rea 
Ghighiu, iar internetul a fost “curăţat” de respectivul pasaj (există în 
zilele noastre o meserie bine plătită pentru “aranjarea”,  după comanda 
plătitorilor, a unor informaţii care circulă pe internetul de limbă 
românească), pe care, dintr-un bun obicei, l-am transcris într-un caiet şi 
l-am citat într-un articol publicat de rev. “Arges” în oct. 2010 (v. Isabela 
Vasiliu-Scraba, Moartea martirica a Părintelui Arsenie Boca, un adevăr 
ascuns la Centenarul sărbătorit la Mânăstirea 
Brâncoveanu; http://www.centrul-cultural-
pitesti.ro/index.php?option=com_content&view=article&id=3274:polem
ice&catid=311:revista-arges-octombrie-2010&Itemid=112 ). Pe pr. 
Simion Todoran căruia i s-a anunţat telefonic moartea Părintelui pe 28 
noiembrie, marele duhovnic îl văzuse pe 27 oct. 1989 când i-a şi spus că 
este “ultima dată când ne vedem”(S. Tudoran în vol. Mărturii din Tara 
Făgăraşului despre părintele Arsenie Boca, Ed. Agaton, 2004, 
p.113). Locuid la Sinaia, Părintele Arsenie Boca (pensionat pe 1 iunie 
1967) se dusese probabil marţi 21 nov. 1989 la Bucureşti să-si ridice 
pensia. Intr-o notă pentru Securitate este consemnată intenţia sa de a-şi 
muta pensia la Sinaia. După relatarea preotului N. Boboia din 
Porumbacu de Sus, Părintele Arsenie Boca s-a întors cu o masină care a 
fost somată de doi securisti să oprească. Soferul n-a vrut, dar Părintele 
Arsenie i-a zis că-i rămân cei doi copii pe drumuri fiindcă securiştii îl 
vor împuşca daca nu opreşte. Din maşina oprită Părintele Arsenie Boca a 
fost scos cu brutalitate şi apoi bătut cu sălbăticie. E foarte probabil că 
şoferul l-a transpotat apoi la Sinaia lăsându-l în grija maicilor de acolo, 
înspăimântate de Securitate să nu sufle nici o vorbă de cele întâmplate. 
Probabil că părintele Pantelimon împreună cu părintele Dometie au 
presimtit ceva fiindcă aveau mare evlavie la Părintele Arsenie. De aceea 
s-au dus la Sinaia unde au rămas cam o săptămână, cât a durat  agonia şi 
maicile înspăimântate nu i-au lăsat să-l vadă pe cel torturat. 
Despre Părintele Arsenie Boca, preotul din Porumbacu de Sus mai 
spunea că “ar trebui să fie folosit la facultăţile de teologie, la seminarii, 
la mânăstiri, în toată ţara. Nu să fie ţinut ascuns” (Pr. Nicolae Boboia, în 
vol. Mărturii din Ţara Făgăraşului despre Părintele Arsenie Boca, 
Făgăraş, Ed. Agaton, 2004, p.26). 

